CELEX: 62008CN0051
Language: el
Date: 2008-02-12 00:00:00
Title: Υπόθεση C-51/08: Προσφυγή της 12ης Φεβρουαρίου 2008 — Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου

24.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/19
            
         Προσφυγή της 12ης Φεβρουαρίου 2008 — Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου
   (Υπόθεση C-51/08)
   (2008/C 128/32)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: J.-P. Keppenne και H. Stovlbaek)
   
      Καθού: Μεγάλο Δουκάτο του Λουξεμβούργου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αποφανθεί ότι το Μεγάλο Δουκάτο του Λουξεμβούργου, επιβάλλοντας προϋπόθεση ιθαγένειας για την πρόσβαση στο επάγγελμα του συμβολαιογράφου και παραλείποντας να μεταφέρει στο εσωτερικό του δίκαιο, όσον αφορά το επάγγελμα του συμβολαιογράφου, την οδηγία 89/48/ΕΟΚ (1), παρέβη τις υποχρεώσεις που υπέχει δυνάμει, αφενός, της Συνθήκης ΕΚ, και ειδικότερα των άρθρων 43 ΕΚ και 45 ΕΚ, και, αφετέρου, της οδηγίας 89/48/ΕΟΚ, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών,
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή, με την προσφυγή της, προσάπτει στο καθού, πρώτον, ότι επιβάλλοντας προϋπόθεση ιθαγένειας για την πρόσβαση στο επάγγελμα του συμβολαιογράφου και την άσκησή του, προσβάλλει δυσανάλογα την ελευθερία εγκαταστάσεως που κατοχυρώνει το άρθρο 43 ΕΚ. Βεβαίως, το άρθρο 45 ΕΚ εξαιρεί από την εφαρμογή των διατάξεων του σχετικού με το δικαίωμα εγκαταστάσεως κεφαλαίου τις δραστηριότητες που συνδέονται κατά τρόπο άμεσο και ειδικό με την άσκηση δημόσιας εξουσίας. Ωστόσο, κατά την Επιτροπή, τα καθήκοντα των συμβολαιογράφων σύμφωνα με το λουξεμβουργιανό δίκαιο συνδέονται τόσο λίγο με την άσκηση δημόσιας εξουσίας, ώστε δεν μπορούν να εμπίπτουν στο πεδίο εφαρμογής του άρθρου αυτού και να δικαιολογούν παρόμοιο περιορισμό της ελευθερίας εγκαταστάσεως. Πράγματι, τα καθήκοντα αυτά δεν παρέχουν στους συμβολαιογράφους εξουσία καταναγκασμού και ο εθνικός νομοθέτης θα μπορούσε να λάβει λιγότερο περιοριστικά μέτρα από την επιβολή προϋπόθεσης ιθαγένειας, όπως, για παράδειγμα, να προβλέψει αυστηρές προϋποθέσεις πρόσβασης των ενδιαφερομένων στο επάγγελμα, ορισμένα ιδιαίτερα επαγγελματικά καθήκοντα και/ή ειδικό έλεγχο.
   Εξάλλου, η Επιτροπή, με τον δεύτερο λόγο της προσφυγής της, προσάπτει στο καθού ότι, παραλείποντας να μεταφέρει στο εσωτερικό του δίκαιο, όσον αφορά το επάγγελμα του συμβολαιογράφου, την οδηγία 89/48/ΕΟΚ, παρέβη τις υποχρεώσεις που υπέχει. Πράγματι, δεδομένου ότι πρόκειται περί νομοθετικά κατοχυρωμένου επαγγέλματος, η οδηγία εφαρμόζεται πλήρως στο επάγγελμα αυτό και το απαιτούμενο υψηλό επίπεδο προσόντων των συμβολαιογράφων θα μπορούσε ευχερώς να διασφαλιστεί μέσω δοκιμασίας επάρκειας ή πρακτικής άσκησης προσαρμογής.
   
      (1)  Οδηγία 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών (ΕΕ 1989, L 19, σ. 16).